和樂天初授戶曹喜而言志
作者：元稹
朝代：唐

paragraphs: 王爵無細大，得請即爲恩。
君求戶曹掾，貴以祿奉親。
聞君得所請，感我欲霑巾。
今人重軒冕，所重華與紛。
矜誇仕臺閣，奔走無朝昏。
君衣不盈篋，君食不滿囷。
君言養既薄，何以榮我門。
披誠再三請，天子憐儉貧。
詞曹直文苑，捧詔榮且忻。
歸來高堂上，兄弟羅酒尊。
各稱千萬壽，共飲三四巡。
我實知君者，千里能具陳。
感君求祿意，求祿殊衆人。
上以奉顏色，餘以及親賓。
棄名不棄實，謀養不謀身。
可憐白華士，永願凌青雲。